Diari Oficial de la Generalitat Valenciana


Sumari del DOGV 9456, del 25-10-2022 (2022/9745)

DECRET 32/2022, de 18 d'octubre, del president de la Generalitat, pel qual s'aproven les bases reguladores per a la concessió de subvencions destinades al sanejament dels ajuntaments de la Comunitat Valenciana amb especials dificultats economicofinanceres.
----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9456

Data del DOGV
:   25-10-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/9745


Data del document
:   18-10-2022

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * ajuda pública

DECRET 32/2022, de 18 d'octubre, del president de la Generalitat, pel qual s'aproven les bases reguladores per a la concessió de subvencions destinades al sanejament dels ajuntaments de la Comunitat Valenciana amb especials dificultats economicofinanceres. [2022/9745]  
ÍNDEX  
  
Preàmbul  
Capítol I. Disposicions generals  
Article 1. Objecte  
Article 2. Actuacions subvencionables  
Article 3. Entitats beneficiàries  
Article 4. Obligacions de les entitats beneficiàries  
Capítol II. Procediment  
Article 5. Convocatòria  
Article 6. Tramitació del procediment  
Article 7. Valoració de les sol·licituds  
Article 8. Resolució de les sol·licituds  
Article 9. Criteris d'atorgament de la subvenció  
Article 10. Quantia de les subvencions  
Capítol III. Disposicions de gestió econòmica i règim sancionador  
  
Article 11. Justificació de la subvenció  
Article 12. Procediment de pagament  
Article 13. Reintegre  
Article 14. Compatibilitat de les subvencions  
Article 15. Modificació de la resolució  
Article 16. Pla de control  
Article 17. Transparència, subministrament d'informació i dades obertes  
Article 18. Règim jurídic en matèria de protecció de dades personals  
  
Disposicions addicionals  
Primera. Abast pluriennal de les subvencions  
Segona. Repercussió pressupostària  
Disposicions finals  
Primera. Habilitació  
Segona. Entrada en vigor  
  
  
PREÀMBUL  
  
L'Estatut d'Autonomia de la Comunitat Valenciana estableix, en l'article 67, que la Generalitat ha de vetlar per l'equilibri territorial dins de la Comunitat Valenciana i per la aplicació interna del principi de solidaritat. Així mateix, l'article 200 de la Llei 8/2010, de 23 de juny, de règim local de la Comunitat Valenciana, disposa que la Generalitat podrà establir, en el marc i amb els límits de les previsions pressupostàries anuals, mesures que fomenten el sanejament de les hisendes locals.  
  
En aquest context, la Generalitat, fermament compromesa amb l'estabilitat pressupostària i sostenibilitat financera en l'àmbit local, sempre ha considerat pertinent establir relacions de coordinació i ajuda a les entitats locals, desenvolupant diverses actuacions en els camps de col·laboració interadministrativa, des del respecte a l'autonomia local.  
  
Amb el compromís de contribuir a la millora del finançament municipal, es va aprovar el Decret llei 3/2019, de 22 de març, del Consell, pel qual s'adopten mesures per a afavorir l'accés universal als serveis públics que permeten el sanejament de les entitats locals amb especials dificultats economicofinanceres, i el cofinançament de serveis en zones de baixa densitat poblacional de la Comunitat Valenciana. Entre aquestes actuacions es preveu el cofinançament de la càrrega financera de les entitats locals.  
Recentment, començàrem a viure una situació històrica excepcional en el món sencer en general i en el nostre país en particular, que va derivar en una gran crisi econòmica i sanitària-epidemiològica que va ser qualificada per l'Organització Mundial de la Salut com una pandèmia global a causa del brot d'infeccions causat pel coronavirus SARS-CoV-2, que ha necessitat la mobilització de mitjans materials i humans, que en moltes ocasions superen les capacitats ordinàries i econòmiques de les entitats locals, especialment de les que es troben en una situació de dificultat economicofinancera.  
Davant aquesta situació i amb la finalitat de fomentar el sanejament de les hisendes locals, i de contribuir a una millor posició economicofinancera dels municipis, aquesta línia d'ajudes les bases reguladores de les quals s'estableixen a través del present decret té com a objecte el cofinançament de la càrrega financera de les entitats locals amb un nivell de deute superior al 110 % dels ingressos corrents liquidats.  
Aquestes subvencions estan incloses en el Pla estratègic de subvencions de la Presidència de la Generalitat i els seus organismes públics per al període 2021-2023, aprovat per la Resolució de 26 de febrer de 2021 (DOGV 9033, 03.03.2021), i modificat per la Resolució de 28 de març de 2022 (DOGV 9311, 01.04.2022 y correcció d'errades DOGV núm. 9321, de 20.04.2022), totes dues de la Presidència de la Generalitat.  
Les ajudes a concedir a l'empara de la convocatòria conformement amb les bases reguladores d'aquest decret, segons el que estableix l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, estan exemptes de notificació a la Comissió Europea, perquè no s'hi aplica l'article 107 del Tractat de Funcionament de la Unió Europea, ja que van destinades a ajuntaments i no afecten els intercanvis comercials entre Estats membres.  
  
En la tramitació del projecte de Decret, s'ha seguit el procediment establit, i s'han emés els informes preceptius.  
Per tot el que s'ha exposat, a l'empara de la competència substantiva que en matèria d'Administració local té atribuïda la Presidència de la Generalitat en l'article 2 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries i les seues atribucions, i en relació amb el que es disposa en els articles 160.2.b) i 165.1 de la Llei 1/2015, de 6 de febrer, d'hisenda pública, del sector públic instrumental i de subvencions, i en l'article 34 de la Llei 5/1983, de 30 de desembre, del Consell,  
  
  
DECRETE  
  
CAPÍTOL I  
Disposicions generals  
  
Article 1. Objecte  
1. El present decret estableix les bases reguladores de les ajudes destinades al sanejament dels ajuntaments amb especials dificultats economicofinanceres, en aplicació del Decret llei 3/2019, de 22 de març, del Consell, pel qual s'adopten mesures per a afavorir l'accés universal als serveis públics que permeten el sanejament de les entitats locals amb especials dificultats economicofinanceres, i el cofinançament de serveis en zones de baixa densitat poblacional de la Comunitat Valenciana.  
  
2. Constitueix l'objecte de les subvencions a què es refereix la present normativa reguladora, l'assistència econòmica mitjançant la reducció del capital viu d'operacions de crèdit a llarg termini, dels ajuntaments de la Comunitat Valenciana que travessen dificultats financeres.  
3. A l'efecte d'aquest decret es considera que un ajuntament travessa per dificultats financeres si presenta, conforme a la corresponent convocatòria, un nivell d'endeutament viu superior al 110 % dels ingressos corrents liquidats, en els termes disposats en l'article 53 del text refós de la Llei reguladora de les hisendes locals, aprovat pel Reial decret legislatiu 2/2004, de 5 de març, i la disposició final trenta-una de la Llei 17/2012, de 27 de desembre, de pressupostos generals de l'Estat per a l'any 2013.  
  
Article 2. Actuacions subvencionables  
Es considera subvencionable la reducció de capital viu d'operacions d'endeutament financer a llarg termini formalitzat amb entitats bancàries i disposat sempre que es tracte d'amortitzacions no ordinàries.  
  
Article 3. Entitats beneficiàries  
1. Podran ser entitats beneficiàries de les subvencions regulades en aquest decret els ajuntaments que presenten un nivell d'endeutament viu superior al 110 % dels ingressos corrents liquidats, en els termes disposats en l'article 1.  
2. Quedaran exclosos d'aquest règim d'ajudes els ajuntaments en els quals concórrega alguna de les següents circumstàncies:  
a) que en el moment de la convocatòria compten amb un nivell d'endeutament viu igual o inferior al 110 % dels ingressos corrents liquidats.  
b) que, podent-se haver adherit al compartiment Fons d'Ordenació regulat en el Reial Decret llei 17/2014, de 26 de desembre, de mesures de sostenibilitat financera de les comunitats autònomes i entitats locals i altres de caràcter econòmic, conforme amb les resolucions de la Secretaria General de Finançament Autonòmic i Local, no hagen formalitzat en cap exercici una sol·licitud d'adhesió.  
  
3. No podran obtindre la condició d'entitat beneficiària els ajuntaments en els quals concórrega alguna de les circumstàncies previstes en l'article 13 de la Llei 38/2003, de 17 de novembre, general de subvencions.  
  
Article 4. Obligacions de les entitats beneficiàries  
1. Les entitats beneficiàries d'aquesta subvenció estan subjectes a les obligacions derivades de les presents bases, de la corresponent convocatòria i de les que figuren en la resolució de concessió de l'ajuda. Així mateix estaran subjectes a les obligacions derivades del Decret llei 3/2019, del Consell, i altra normativa vigent que s'hi aplique.  
  
En concret, les entitats beneficiàries estaran subjectes a les exigències que determina la normativa en matèria de transparència, accés a la informació pública i bon govern, en els termes fixats en l'article 17 de les presents bases.  
2. Les entitats beneficiàries també han d'estar al corrent en el compliment de l'obligació de rendició dels comptes anuals davant la Sindicatura de Comptes, de conformitat amb el que exigeix l'article 199 de la Llei 8/2010, de 23 de juny, de la Generalitat, de règim local de la Comunitat Valenciana.  
3. Igualment, les entitats beneficiàries han de complir les obligacions que, amb caràcter general, s'estableixen en l'article 14 de la Llei 38/2003, de 17 de novembre, general de subvencions, i en la seua normativa de desplegament.  
  
  
CAPÍTOL II  
Procediment  
  
Article 5. Convocatòria  
El procediment de concessió de les subvencions regulades en les presents bases s'ha d'iniciar d'ofici mitjançant la publicació de la corresponent convocatòria aprovada per la Presidència de la Generalitat, sense perjudici, si és el cas, de l'eventual delegació de competències.  
  
Article 6. Tramitació del procediment  
1. L'òrgan competent per a l'ordenació i instrucció del procediment de concessió de la subvenció serà la direcció general competent en matèria d'Administració local.  
2. Les sol·licituds es formularan en la forma i terminis que es determinen en la corresponent convocatòria, i la seua presentació, juntament amb la corresponent documentació, suposarà l'acceptació de les bases que s'estableixen en aquest decret.  
3. La concessió de subvencions es portarà a efecte en el règim de concurrència competitiva recollit en l'article 164 de la Llei 1/2015, de 6 de febrer, d'hisenda pública, del sector públic instrumental i de subvencions, i en l'article 22 de la Llei 38/2003, general de subvencions.  
  
  
Article 7. Valoració de les sol·licituds  
1. L'examen i la valoració de les sol·licituds presentades, així com la consegüent proposta de concessió i denegació de les subvencions, correspondrà a una comissió composta per:  
a) President o presidenta: La persona titular de la direcció general amb competència en matèria d'Administració local o persona que designe en substitució seua.  
b) Vocals:  
b.1) La persona titular de la subdirecció general competent en matèria d'Administració local o persona que designe en substitució seua.  
  
b.2) Tres vocals designats o designades per la persona titular de la direcció general amb competències en matèria d'Administració local.  
  
Exerceix les funcions de secretari o secretària el vocal o la vocal que designe la persona titular de la Direcció General d'Administració Local.  
La comissió ha d'elaborar una proposta que contindrà una relació de les entitats sol·licitants per a les quals es proposa la concessió de la subvenció i la seua quantia, així com les d'aquelles per a les quals es proposa la denegació.  
2. En allò no previst en l'apartat anterior, la comissió ajustarà el seu funcionament al que estableix, sobre òrgans col·legiats de les diferents administracions públiques, la normativa reguladora del règim jurídic del sector públic. La composició de la comissió haurà de ser paritària, quant a la presència de dones i homes, sempre que siga possible.  
  
  
Article 8. Resolució de les sol·licituds  
1. El termini màxim per a resoldre i notificar la resolució procedent serà de sis mesos comptats a partir de la publicació de la corresponent convocatòria, llevat que aquesta pospose els seus efectes a una data posterior, transcorregut el qual sense que s'haja notificat resolució expressa podran entendre's desestimades les corresponents sol·licituds per silenci administratiu, d'acord amb el que estableix la Llei de procediment administratiu comú.  
2. L'òrgan competent per a adoptar la resolució de concessió de les subvencions és el president de la Generalitat, sense perjudici de l'eventual delegació de competències. Aquesta resolució posa fi a la via administrativa.  
Contra aquesta resolució o contra la desestimació per silenci podran interposar-se els recursos que siguen procedents segons la legislació vigent.  
3. L'eficàcia de la concessió de l'ajuda queda supeditada al compliment dels termes fixats en la resolució de concessió. Podrà modificar-se la resolució de concessió si en el mateix termini fixat per a la justificació s'alteren les condicions que van determinar la concessió.  
  
4. La resolució es notificarà a les entitats interessades en els termes establits en la Llei de procediment administratiu comú, i la publicitat d'aquesta se subjectarà al que es disposa en l'article 18 de la Llei 38/2003, de 17 de novembre, general de subvencions.  
  
Article 9. Criteris d'atorgament de la subvenció  
1. Les subvencions s'han de concedir d'acord amb els principis de publicitat, transparència, objectivitat, igualtat i no discriminació, i mitjançant el procediment de concurrència competitiva.  
  
2. El criteri de valoració per a l'atorgament de la subvenció és el de les necessitats financeres de les entitats beneficiàries, en funció del volum de deute que excedisca el 110 % dels ingressos corrents liquidats del respectiu municipi, en els termes disposats en l'article 53 del text refós de la Llei reguladora de les hisendes locals, aprovat pel Reial decret legislatiu 2/2004, de 5 de març, i en la disposició final trenta-una de la Llei 17/2012, de 27 de desembre, de Pressupostos Generals de l'Estat per a l'any 2013.  
A aquest efecte, per a determinar la quantia de la subvenció es tindran en compte els següents criteris:  
a) El percentatge de deute que excedisca el 110 % dels ingressos corrents liquidats del respectiu municipi, en els termes disposats en l'apartat anterior.  
Fins a 25 %: 1 punt.  
De 26 % a 50 %: 2 punts.  
De 51 % a 100 %: 3 punts.  
De 101 % a 200 %: 4 punts.  
De 201 % en avant: 5 punts.  
b) Nombre d'habitants de dret de l'entitat segons les xifres de població aprovades pel Govern que figuren en l'últim padró municipal vigent.  
  
Fins a 1.000 habitants: 5 punts.  
De 1.001 fins a 5.000 habitants: 4 punts.  
De 5.001 fins a 20.000 habitants: 3 punts.  
De 20.001 fins a 50.000 habitants: 2 punts.  
De 50.001 habitants en avant: 1 punt.  
La quantia individualitzada de la subvenció serà la resultant de dividir la quantitat pressupostada per a l'ajuda establida en la corresponent convocatòria entre el total dels punts obtinguts, atesos els criteris anteriorment establits, resultant un valor per cada punt que es multiplicarà pel total de punts que obtinga l'entitat beneficiària.  
  
  
Article 10. Quantia de les subvencions  
1. L'import de la subvenció concedida ha de ser, com a màxim, el capital pendent d'amortitzar d'operacions d'endeutament financer a llarg termini formalitzat amb entitats bancàries i disposat, fins a arribar al límit percentual de nivell de deute previst en l'apartat 3 de l'article 1.  
  
2. La quantia de la subvenció es determinarà repartint el crèdit de la convocatòria proporcionalment al resultat obtingut d'acord amb el que s'estableix en l'article 9, fins a esgotar-se els crèdits pressupostaris autoritzats en la corresponent convocatòria.  
3. En funció de les disponibilitats pressupostàries, la corresponent convocatòria podrà determinar un import màxim o mínim per entitat beneficiària sobre el resultat de l'aplicació dels criteris establits en l'article 9.  
Així mateix, a fi d'agilitzar el retorn d'aquelles entitats locals amb un nivell de deute pròxim al 110 % dels ingressos corrents liquidats, la corresponent convocatòria podrà establir un nivell de deute per davall del qual l'import de la subvenció concedida siga la totalitat del capital pendent d'amortitzar a què es refereix l'apartat primer.  
  
4. En cas de renúncia d'alguna de les entitats beneficiàries, l'òrgan competent per a la instrucció del procediment podrà redistribuir la quantia de la subvenció entre totes les entitats beneficiàries proporcionalment a la puntuació obtinguda i sense superar el cost de l'activitat subvencionada i l'import total de l'ajuda pressupostada.  
  
  
CAPÍTOL III  
Gestió econòmica i règim sancionador  
  
Article 11. Justificació de la subvenció  
1. La justificació de la subvenció haurà de complir amb els requisits establits en l'article 30 de la Llei 38/2003, de 17 de novembre, general de subvencions i concordants del Reglament d'aquesta Llei aprovat pel Reial decret 887/2006, de 21 de juliol, i en la Llei 1/2015, de 6 de febrer, d'hisenda pública, del sector públic instrumental i de subvencions.  
2. El termini per a la justificació de les ajudes, amb caràcter general, finalitzarà el 31 d'octubre de cada exercici, llevat que, per les circumstàncies concurrents, es fixen terminis diferents en la convocatòria anual o en les resolucions de concessió.  
La justificació del compliment de les obligacions imposades i de l'aplicació de la subvenció rebuda es realitzarà mitjançant la presentació d'un compte justificatiu subscrit per l'ajuntament beneficiari, i s'ha de presentar un certificat sobre la devolució anticipada de capital viu d'operacions de crèdit a llarg termini per l'import equivalent a la subvenció rebuda.  
Així mateix, haurà de presentar-se una certificació acreditativa de trobar-se al corrent en el compliment de l'obligació de rendició dels comptes anuals davant la Sindicatura de Comptes.  
3. La no presentació de la justificació de la despesa en el termini fixat donarà lloc a la pèrdua de la subvenció i la consegüent revocació. En la tramitació del procediment s'ha de garantir, en tot cas, l'audiència de l'entitat interessada.  
  
Article 12. Procediment de pagament  
1. Per al pagament de la subvenció, s'aplicarà el règim general previst en l'article 171.1 de la Llei 1/2015, de 6 de febrer, d'hisenda pública, del sector públic instrumental i de subvencions.  
2. El pagament de l'ajuda es realitzarà amb la justificació prèvia per part de l'entitat beneficiària de l'efectiva realització de l'actuació objecte de la subvenció i comprovació de l'Administració, d'acord amb la sol·licitud presentada i en els termes establits en la resolució de concessió.  
3. Sense perjudici del que es disposa en l'apartat anterior, es podran realitzar pagaments anticipats en els termes establits en la Llei de pressupostos de la Generalitat de l'exercici de la corresponent convocatòria. Aquesta bestreta, de conformitat amb el que es disposa en l'article 171.5 a) de la Llei 1/2015, de 6 de febrer, d'hisenda pública, del sector públic instrumental i de subvencions, està exonerada de la constitució de garanties, ja que es tracta d'una Administració pública de caràcter territorial.  
  
Article 13. Reintegrament  
1. Serà procedent el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins que s'acorde la procedència del reintegrament, en els casos previstos en l'article 37 de la Llei 38/2003, de 17 de novembre, general de subvencions, i d'acord amb el que s'estableix en l'article 172 de la Llei 1/2015, de 6 de febrer, d'hisenda pública, del sector públic instrumental i de subvencions.  
2. L'òrgan concedent serà el competent per a exigir de l'entitat beneficiària el reintegrament de subvencions mitjançant la tramitació del procediment de reintegrament d'acord amb les disposicions generals sobre el procediment administratiu comú, amb les especialitats establides en l'article 172 de la Llei 1/2015, de 6 de febrer, de la Generalitat, quan s'aprecie l'existència d'algun dels supòsits de reintegrament previstos en l'article 37 de la mencionada Llei 38/2003.  
3. El falsejament o l'ocultació de dades i documents que afecten substancialment la concessió i lliurament de fons públics donarà lloc a responsabilitat en l'ordre jurisdiccional competent.  
  
Article 14. Compatibilitat de les subvencions  
Les subvencions regulades per les presents bases seran compatibles amb qualsevol altra subvenció, ajuda, ingrés o recurs que per a la mateixa finalitat siga percebut, procedent de qualsevol administració o entitat pública o privada, sempre que el conjunt de totes aquestes no supere el cost de l'actuació subvencionada.  
  
Article 15. Modificació de la resolució  
Qualsevol alteració de les condicions tingudes en compte per a la concessió de la subvenció podrà donar lloc a la modificació de la resolució de la concessió o al reintegrament d'aquesta, de conformitat amb l'article 37 de la Llei 38/2003, de 17 de novembre, general de subvencions, i d'acord amb el que s'estableix en l'article 172 de la Llei 1/2015, de 6 de febrer, d'hisenda pública, del sector públic instrumental i de subvencions.  
  
Article 16. Pla de control  
1. La comprovació material de l'efectiva realització de l'activitat subvencionada es realitzarà mitjançant el corresponent pla de control que desenvolupe la direcció general amb competència en matèria d'Administració local, de conformitat amb el que es disposa en l'article 169.3 de la Llei 1/2015, de 6 de febrer, d'hisenda pública, del sector públic instrumental i de subvencions.  
2. El tipus de control serà administratiu, sobre la totalitat o una mostra de les subvencions concedides.  
  
Article 17. Transparència, subministrament d'informació i dades obertes  
Sense perjudici de les obligacions de publicitat activa de les entitats beneficiàries, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, les entitats beneficiàries tenen les obligacions següents:  
  
1. Donar l'adequada publicitat del caràcter públic del finançament de programes, activitats, inversions o actuacions de qualsevol classe que siguen objecte de subvenció.  
2. Subministrar a l'entitat concedent, previ requeriment, tota la informació que siga necessària per al compliment per aquesta de les obligacions previstes en la Llei de transparència, en el termini de 15 dies hàbils des del requeriment.  
3. Facilitar la disposició dels nous conjunts de dades que es generen per la formalització i el desenvolupament de les subvencions atorgades per l'administració de la Generalitat, sempre que siga possible, com a conjunt de dades obertes.  
  
Article 18. Règim jurídic en matèria de protecció de dades personals  
  
1. La gestió de les subvencions previstes en les presents bases comporta el tractament de dades de caràcter personal, i han de complir-se les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. En el disseny dels formularis de sol·licitud i aportació documental i en les publicacions i altres actes administratius hauran de tindre's en compte els principis de protecció de dades. En concret, les dades personals seran adequades, pertinents i limitades a allò que siga necessari en relació amb els fins per a les quals són tractades, i es mantindran de manera que permeta la identificació de les persones interessades durant no més temps del necessari per als fins del tractament de les dades personals.  
3. En la convocatòria s'inclourà la informació que ha de facilitar-se a les persones interessades en relació amb les seues dades de caràcter personal, de conformitat amb el que preveuen els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre.  
En el cas que es recullen dades, tant en la sol·licitud com en el procediment de justificació, de persones que no són les representants, haurà de proporcionar-se un document que permeta el compliment del que s'estableix en aquest apartat i s'ha d'incloure en la declaració responsable l'obligació de la persona sol·licitant d'informar aquelles persones de les quals s'aporten dades per a l'obtenció de la subvenció.  
  
4. En tota la gestió de les subvencions es garantirà una seguretat adequada de les dades personals, inclosa la protecció contra el tractament no autoritzat o il·lícit i contra la seua pèrdua, destrucció o mal accidental, mitjançant l'aplicació de mesures tècniques o organitzatives apropiades amb les quals s'aconseguisca la integritat i la confidencialitat de les dades.  
  
  
DISPOSICIONS ADDICIONALS  
  
Primera. Abast plurianual de les subvencions  
En el marc del que s'estableix en l'article 40 de la Llei 1/2015, de 6 de febrer, d'hisenda pública, del sector públic instrumental i de subvencions, aquestes subvencions podran tindre abast plurianual segons es determine en la resolució de convocatòria. Aquesta resolució establirà l'import per a cadascuna de les anualitats de vigència de la subvenció respectiva, i estarà condicionada als crèdits que amb tal finalitat es consignen en cadascuna d'aquestes anualitats en el pressupost de la Generalitat.  
  
Segona. Repercussió pressupostària  
L'aprovació de les presents bases no té cap mena d'incidència en la dotació dels capítols de despesa assignats a la Presidència de la Generalitat, sense perjudici de les possibles convocatòries que puguen efectuar-se conformement amb la consignació pressupostària que s'establisca en l'exercici corresponent.  
  
  
DISPOSICIONS FINALS  
  
Primera. Habilitació  
S'autoritza la persona titular de la direcció general amb competències en matèria d'administració local, a dictar totes les instruccions de caràcter intern i organitzatiu que calga perquè s'adopten les mesures necessàries per a l'aplicació d'aquest decret i de les convocatòries corresponents.  
  
Segona. Entrada en vigor  
El present decret entrarà en vigor l'endemà de ser publicat en el Diari Oficial de la Generalitat Valenciana.  
  
València, 18 d'octubre de 2022  
  
El president de la Generalitat  
XIMO PUIG I FERRER.